सोहगौरा ताम्रलेख
सोहगौरा ताम्रलेख एक ताम्रपट्ट पर लेखबद्ध मौर्यकालीन प्राचीन लेख है जो उत्तर प्रदेश में गोरखपुर के पास सोहगौरा नामक स्थान से प्राप्त हुआ है। सोहगौरा, गोरखपुर से ३५ किमी दक्षिण-पूर्व में राप्ती नदी के किनारे स्थित है। इस ताम्रलेख की लिपि मौर्यकालीन ब्राह्मी है और भाषा प्राकृत। अभिलेख की मोटाई 1.6 मि.मी. और आकार 6.4 × 2.9 से.मी. का है। सोहगौरा का पुरास्थल भारतीय लेखन कला की प्राचीनता को प्रमाणित करने वाला पहला अभिलेख प्रस्तुत करता है। इसमें अकाल एवं दुर्भिक्ष के समय जनता के उपयोग के लिए अन्न के तीन कोष्ठागारों के बनाने का वर्णन है। इस अभिलेख से अकाल के दौरान चंद्रगुप्त मौर्य द्वारा किए गए राहत कार्यों की चर्चा है। यह अभिलेख चार पंक्तियों में वर्णित है। इस अभिलेख में वंशग्राम में स्थापित किये गये दो कोष्ठागारों का उल्लेख है, जिनमें एकत्रित अनाज को दुर्भिक्ष और, आपत्तिकाल में त्रिकवेणी, माथुर, चंचु मयुदाम और भल्लक ग्रामों में वितरित करने का आदेश श्रावस्ती के महामात्रों ने मानवाशीतिकट शिविर से दिया था।